নিউজডেস্ক, বাংলাদেশনিউজ২৪x৭.কম  নব্য এ স্বৈরাচারী সরকারের কবল থেকে জনগণ ও দেশকে মুক্ত করতে দেশমাতৃকার টানে সকলকে আগুনের লেলিহান শিখার মতো জ্বলে উঠার আহ্বান জানিয়েছেন বিএনপির সিনিয়র যুগ্ম মহাসচিব মির্জা ফখরুল ইসলাম আলমগীর। বর্তমান সরকারকে নব্য ফ্যাসিস্ট স্বৈরাচারী সরকার হিসেবে তিনি আখ্যায়িত করেন। সোমবার বিকেলে ডিপ্লোমা ইঞ্জিনিয়ার্স ইনস্টিটিউট মিলনায়তনে স্বৈরাচার পতন দিবস উপলক্ষে আয়োজিত আলোচনা সভায় প্রধান অতিথির বক্তব্যে তিনি বলেন, স্বৈরাচার ৯০র ছাত্র গণআন্দোলনের মাধ্যমে দেশ সাময়িকভাবে স্বৈরাচার মুক্ত  হয়েছিল। বর্তমান মহাজোট সরকার নতুন রূপে ফ্যাসিস্ট কায়দায় স্বৈরাচারের ভূমিকায় অবতীর্ণ হয়েছে। ৯০র সর্বদলীয় ছাত্র ঐক্য স্বৈরাচার পতন দিবসে বর্তমান প্রেক্ষাপট ও করনীয় শীর্ষক এ আলোচনা সভার আয়োজন করে। বিএনপির যুগ্ম মহাসচিব ও ডাকসুর সাবেক ভিপি আমানউল্লাহ আমানের সভাপতিত্বে সভায় বিএনপি চেয়ারপারসনের উপদেষ্টা শামছুজ্জামান দুদু, যুগ্ম মহাসচিব সালাউদ্দিন আহমেদ, রুহুল কবীর রিজভী আহমেদ, সাংগঠনিক সম্পাদক ফজলুল হক মিলন, আন্তর্জাতিক বিষয়ক সম্পাদক নাজিমুউদ্দিন আলম, আসাদুজ্জামান আসাদ, সমাজকল্যাণ সম্পাদক, ছাত্রবিষয়ক সম্পাদক  শহীদউদ্দিন চৌধুরী এ্যানি, জাতীয় গণতান্ত্রিক পার্টি (জাগপা) মহাসচিব খন্দকার লুৎফুর রহমান, মোস্তাফিজুর রহমান বাদল, হাবিবুর রহমান হাবিব প্রমুখ বক্তৃতা করেন। অনুষ্ঠান পরিচালনা করেন বিএনপির শিক্ষা বিষয়ক সম্পাদক ও ডাকসুর সাবেক জিএস খায়রুল কবীর খোকন।  মির্জা ফখরুল ইসলাম বলেন, অতীতে স্বৈরাচারের শাসনের সময় মানুষ যেভাবে গুম, হত্যা করা হয়েছে। বর্তমানে আমরা এমন একটি সমাজ ব্যবস্থায় বাস করছি। যেখানে চৌধুরী আলমের মতো মানুষ ঘর থেকে বেরিয়ে আর বাসায় ফিরে আসেনা। যেখানে প্রকাশ্যে দিবালোকে সানাউল্লাহ বাবুকে পিটিয়ে হত্যা করা  হয়েছে।  চেয়ারপারসনের উপদেষ্টা শামছুজ্জামান দুদু বলেন, যেভাবে ছাত্র-জনতা মিলে ৯০ এর গণ অভুত্থানের মাধ্যমে স্বৈরাচারী এরশাদের পতন ঘটানো হয়েছিল। বর্তমান এ নব্য স্বৈরাচারী সরকারের পতন না হওয়া পর্যন্ত আমরা ঘরে ফিরে যাব না।  সভাপতির বক্তব্যে আমানউল্লাহ আমান বর্তমান সরকারকে জুলুমবাজ, মামলাবাজ আখ্যায়িত করে এদের প্রতিহত করার আহবান জানান।  বাংলাদেশনিউজ২৪x৭.কম/এসএ.